
CAMERA DEPUTAŢILOR
Comisia  pentru  cultură, arte, mijloace de informare în masă

RAPORT

asupra Propunerii legislative privind înfiinţarea Centrului intercultural româno – ebraic

Propunerea legislativă privind înfiinţarea Centrului intercultural             româno – ebraic a fost transmisă Comisiei pentru cultură, arte, mijloace de informare în masă cu adresa nr. 312/23 septembrie 2002, Comisia pentru cultură, arte, mijloace de informare în masă fiind sesizată în fond. Propunerea legislativă a fost trimisă spre avizare Comisiei pentru buget, finanţe şi bănci şi Comisiei juridice, de disciplină şi imunităţi. Până la data elaborării raportului, aceste avize nu au fost primite. În redactarea raportului, Comisia a ţinut cont de avizul emis de Consiliul Legislativ. Potrivit recomandării Consiliului Legislativ, Comisia pentru cultură, arte, mijloace de informare în masă a solicitat Punctul de vedere al Guvernului în legătură cu această propunere legislativă. În aşteptarea acestui document, Biroul Permanent al Camerei Deputaţilor a hotărât prelungirea termenului iniţial de redactare a raportului, până la sfârşitul sesiunii. Până la încheierea dezbaterilor, Punctul de vedere al Guvernului nu a fost primit.  

.
Propunerea legislativă face parte din categoria legilor ordinare, potrivit prevederilor art. 72 din Constituţie.


Propunerea legislativă a fost dezbătută în şedinţele Comisiei din zilele de 2 octombrie şi 4 şi 10 decembrie 2002. În conformitate cu prevederile art. 51 (i 52 din Regulamentul Camerei Deputaţilor, la dezbaterea Propunerii au participat, ca invitaţi, d-nul Adrian Mihai Câmpurean, secretar de stat la Ministerul Educaţiei şi Cercetării, şi d-nul Gheorghe Asănică, secretar general al Ministerului. Deşi a fost invitat, iniţiatorul Propunerii, d-nul deputat Cristian Sandache, nu a putut lua parte la dezbateri. 


La lucrările Comisiei, în momentul votului, au fost prezenţi 17 deputaţi, din totalul de 19 membri ai Comisiei.


Raportul Comisiei a fost adoptat cu unanimitatea voturilor celor prezenţi în sală în momentul votării (16 voturi).


În urma dezbaterii, Comisia pentru cultură, arte, mijloace de informare în masă propune respingerea Propunerii legislative, având (n vedere solicitarea Ministerului Educaţiei şi Cercetării, potrivit căreia este preferabilă înfiinţarea Centrului prin hotărâre a Guvernului. În acest fel, se poate asigura o mai exactă stabilire a atribuţiilor Centrului cultural, în funcţie şi de priorităţile de cercetare, care sunt mai bine cunoscute la nivelul Executivului. Membrii Comisiei au subliniat că înfiinţarea acestui Centru cultural româno – ebraic este necesară, dar că actul juridic cel mai potrivit pentru aceasta este hotărârea Guvernului. 

